ເນໂຕ້ຈະຢຸດ ປະຕິບັດງານ ຢູ່ລີເບຍ ໃນອາທິດໜ້າ
ອົງການເນໂຕ້ ລົງຄະແນນສຽງ ຢຸດເຊົາການປະຕິບັດງານ ໂຈມຕີທາງອາກາດ ຢູ່ລີເບຍ ໃນອາທິດໜ້າ
ບັນດາລັດຖະມົນຕີຂອງອົງການເນໂຕ້ທີ່ພວມປະຊຸມກັນຢູ່ນະຄອນ Brussels ໃນວັນສຸກມື້ນີ້ ໄດ້ໃຫ້ການອະນຸມັດຕໍ່ມະຕິສະບັບນຶ່ງ ທີ່ຈະຢຸດເຊົາການປະຕິບັດງານທາງອາກາດ ໃນອາທິດ ໜ້ານີ້ ການຕັດສິນໃຈທີ່ວ່ານີ້ມີຂຶ້ນນຶ່ງມື້ຫຼັງຈາກສະພາຄວາມໝັ້ນຄົງອົງການສະຫະປະຊາຊາດໄດ້ລົງ ຄະແນນສຽງຍົກເລີີກ ການມອບສິດອຳນາດຂອງຕົນ ໃນການສ້າງຕັ້ງການປະຕິບັດງານດັ່ງ ກ່າວ ໃນການລົງຄະແນນສຽງໃນວັນສຸກມື້ນີ້ ອົງການເນໂຕ້ໄດ້ເຮັດໃຫ້ການຕັດສິນໃຈ ຂັ້ນຕົ້ນຂອງ ຕົນທີ່ໄດ້ບັນລຸກັນ ເມື່ອນຶ່ງອາທິດກ່ອນ ເພື່ອຢຸດເຊົາການປະຕິບັດງານຢູ່ລີເບຍໃນວັນທີ 31 ຕຸລານັ້ນເປັນການຕັດສິນໃຈຢ່າງເປັນທາງການ ກຸ່ມພັນທະມິດເນໂຕ້ໄດ້ທຳການຕັດສິນໃຈດັ່ງ ກ່າວທັງໆທີ່ໄດ້ມີການຮຽກຮ້ອງຈາກພວກຜູ້ນຳຊຸດໃໝ່ຂອງລີເບຍທີ່ຢາກໃຫ້ອົງການເນໂຕ້ປະ ຕິບັດງານຕໍ່ຈົນຮອດທ້າຍປີນີ້ຍ້ອນມີຄວາມວິຕົກກັງວົນໃນດ້ານຄວາມໝັ້ນຄົງ ໃນວັນພະຫັດວານນີ້ຜູ້ນຳຂອງອົງການເນໂຕ້ທ່ານ Anders Fogh Rasmussen ກ່າວວ່າ ທ່ານບໍ່ໄດ້ມອງເຫັນວ່າອົງການເນໂຕ້ຈະມີບົດບາດທີ່ສຳຄັນໃດໆຢູ່ໃນລີເບຍຫຼັງຈາກທີ່ໄດ້ເກີດ ບັນຫາຂັດແຍ້ງ ແຕ່ແນວໃດກໍຕາມ ທ່ານກ່າວຕື່ມວ່າ ອົງການເນໂຕ້ບາງທີອາດຈະໃຫ້ການ ຊ່ອຍເຫຼືອແກ່ລັດຖະບານຊຸດໃໝ່ໃນຂົງເຂດວຽກງານເຊັ່ນວ່າການຮັກສາຄວາມປອດໄພແລະ ການປ້ອງກັນປະເທດ ຖ້າຫາກມີການຮ້ອງຂໍ ຂະນະດຽວກັນ ເຈົ້າໜ້າທີ່ສະຫະລັດໄດ້ປະກາດກ່ຽວກັບແຜນການ ທີ່ຈະຈັດສົ່ງຊາວລີເບຍທີ່ ໄດ້ຮັບບາດເຈັບສາຫັດ 30 ຄົນ ມາຮັບການປິ່ນປົວທີ່ສະຖານທີ່ພະຍາບານຢູ່ໃນສະຫະລັດ ແລະເຢຍຣະມັນ ເຈົ້າໜ້າທີ່ເວົ້າວ່າ ການຈັດສົ່ງດັ່ງກ່າວຈະມີຂຶ້ນໃນວັນເສົາມື້ອື່ນນີ້